Okresná prokuratúra Zvolen 
Trhová 1, 960 19 Zvolen 1 	

Sp. zn. : 1 Pv 268/12/6611	Zvolen, 21.12.2012
EEČ : 2-51-185-2012

U Z N E S E N I E

Trestná vec:	obvinený XXXXX 
Prečin:	Podpora a propagácia skupín smerujúcich k potlačeniu zákl. práv a slobôd podľa § 422 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
obvineného pre prečin podpory a propagácie skupín smerujúcich k potláčaniu základných práv a slobôd podľa § 422 ods. l Tr. zákona,  ktorého sa dopustil na tom skutkovom základe, že 
od presne nezistenej doby až do dňa 5. 4. 2012 prostredníctvom internetovej sociálnej siete Pokec.sk verejne prejavoval sympatie k hnutiam, ktoré násilím smerujú k potláčaniu základných práv a slobôd a to tým spôsobom, že na svojom profile internetovej sociálnej siete Pokec.sk pod nickom „matonakolach“ sprístupňoval vo fotoalbumoch obrázky, na ktorých sa nachádzali extrémistické symboly, obrázok Iana Stuarta Donaldsona s nápisom Blood Honour, ktoré spája symbol oregon, obrázok s portrétom srbského bojovníka za práva bielej rasy a obrázok s vyobrazením keltského kríža s nápisom WHITE POWER WORLD WIDE, ktoré používajú príslušníci a sympatizanti pravicovo-extrémistických hnutí,  

lebo nie je tento skutok trestným činom a nie je dôvod na postúpenie veci
Odôvodnenie:
Dňa 2. 5. 2012 poverený príslušník OR PZ OO PZ Sliač pod sp. zn. ORP-503/SL-ZV-2012 uznesením podľa § 199 ods. 1/ Trestného poriadku začal trestné stíhanie a súčasne vzniesol podľa § 206 ods. l Tr. poriadku obvinenie mlad.  XXXXX prečin podpory a propagácie skupín smerujúcich k potláčaniu základných práv a slobôd podľa § 422 ods. l Tr. zákona, na tom skutkovom základe, že od presne nezistenej doby až do dňa 5. 4. 2012 prostredníctvom internetovej sociálnej siete Pokec.sk verejne prejavoval sympatie k hnutiam, ktoré násilím smerujú k potláčaniu základných práv a slobôd a to tým spôsobom, že na svojom profile internetovej sociálnej siete Pokec.sk pod nickom „matonakolach“ sprístupňoval vo fotoalbumoch obrázky, na ktorých sa nachádzali extrémistické symboly, obrázok Iana Stuarta Donaldsona s nápisom Blood Honour, ktoré spája symbol oregon, obrázok s portrétom srbského bojovníka za práva bielej rasy a obrázok s vyobrazením keltského kríža s nápisom WHITE POWER WORLD WIDE, ktoré používajú príslušníci a sympatizanti pravicovo-extrémistických hnutí.  
  
	V priebehu vyšetrovania bol do spisového materiálu zabezpečený výsluch obvineného ml. XXXXX, ktorý vo svojom výsluchu uviedol, že na internetovej sieti vystupuje pod nickom „matonakolach“, kde uverejnil vo svojom verejne prístupnom albume rôzne obrázky a texty. Medzi nimi aj vyššie uvedené obrázky. Uviedol, že sa tejto tématike vôbec nevenuje, nevie čo konkrétne jednotlivé symboly znamenajú. Obrázky si stiahol z internetu, ale nevedel uviesť odkiaľ a kedy. V súčasnosti tento portál používa len na prijímanie a odosielanie e-mailov. Žiadnych členov extrémistických skupín nepozná a ani s nikým takým nestýka.  

Svedok XXXXX, otec obvineného, uviedol, že ku skutku sa nevie vyjadriť. Jeho syn ovláda prácu s počítačom, avšak akej činnosti sa na ňom venuje uviesť nevedel. Vo voľnom čase sa venuje autám a motorkám, chcel by byť pretekárom. Doma s ním nie sú žiadne problémy, správa sa slušne.

Vo veci bola vypočutá svedkyňa XXXXX, zástupca riaditeľa Technickej akadémie XXXXX pozná ako študenta školy. V uplynulom školskom roku ho učila etiku. Počas štúdia sa nedopustil závažnejších porušení školského poriadku. Uviedla že sa jedná o tichšieho, utiahnutejšieho chlapca, bez zápisov v triednej knihe, nekonfliktnej povahy, ktoré informácie má od triedneho učiteľa a ostatných kolegov. Nikdy si nevšimla, že by bol oblečený, alebo mal na sebe nejaké veci, ktoré by propagovali fašizmus alebo iné extrémistické hnutia. Bola prítomná pri rozhovore pracovníkov kriminálnej polície z Banskej Bystrice s XXXXX, kde sa ho policajti pýtali na fotografie alebo text, ktorý mal zverejniť na internete, pričom na otázku či vie čo na internete zverejnil odpovedal veľmi nejasne a z jeho odpovede mala pocit, že vôbec nevie čo to znamená.  
 
Do spisového materiálu bolo zároveň zadovážené odborné vydrenie XXXXX, ohľadom posúdenia zverejnených obrázkov, ktorá popísala, že na predložených obrázkoch sa nachádzajú extrémistické symboly, obrázok Iana Stuarta Donaldsona s nápisom Blood oregon Honour, obrázok s portrétom srbského bojovníka za práva bielej rasy a obrázok s vyobrazením keltského kríža s nápisom WHITE POWER WORLD WIDE, ktoré používajú príslušníci a sympatizanti pravicovo-extrémistických hnutí. Symbol Oregom je symbolom rasovej segregácie a najviac ho používa hnutie Blood&Honour, ktoré šíri rasovú neznášanlivosť, xenofóbiu a genocídu. Keltský kríž, vyobrazený v tejto verzií s nápisom WHITE POWER-WORLD WIDE sa radí do kategórie znakov, ktoré používajú príslušníci pravicových extrémistických hnutí, zdôrazňuje nadradenosť bielej rasy.  V súčasnosti nápis Blood&Honour, ktoré spája symbol Oregon v rôznych modifikovaných formách, ako symbol požívajú príslušníci a sympatizanti pravicovo - extrémostických hnutí ako Skinhead a Blood&Honour.  

Prečinu podpory a propagácie skupín smerujúcich k potláčaniu základných práv a slobôd podľa § 422 ods. l Tr. zákona sa dopustí ten, kto verejne, najmä používaním  zástav, odznakov, rovnošiat alebo hesiel, prejavuje sympatie k skupine alebo hnutiam, ktoré násilím, hrozbou násilia alebo hrozbou inej ťažkej ujmy smerujú k potláčaniu základných práv a slobôd osôb. Skutková podstata prečinu podľa § 422 ods. l Tr. zákona, len demonštratívne vypočítava konania, ktorými možno prejavovať sympatie k hnutiam, ktoré násilím, hrozbou násilia alebo hrozbou inej ťažkej ujmy smerujú k potlačeniu základných práv a slobôd osôb. S poukazom na to, možno tento prečin spáchať aj verejným prezentovaním určitých symbolov, pričom je dôležité, aby takéto vyobrazenie bolo prejavovaním sympatií k hnutiam uvedených v § 422 ods. l Tr. zákona. 

Ustanovenie § 422 ods. l Tr. zákona netrestá používanie symboliky ako takej, ale trestá prejavovanie sympatií k určitým hnutiam, ktoré môže páchateľ prejaviť aj za pomoci verejného prezentovania extrémistickej symboliky. Pre spáchanie akéhokoľvek prečinu sa vyžaduje, aby boli naplnené všetky jeho zákonom požadované znaky, t.j. subjekt, subjektívna stránka, objekt, objektívna stránka.  Pre naplnenie subjektívnej stránky uvedeného prečinu je potrebné preukázať vedomosť páchateľa, že svojím konaním vyjadruje sympatie k hnutiam, ktoré smerujú k potlačeniu základných práv a slobôd osôb, nakoľko len vyobrazenie symbolov samo osebe nie je trestné a nemožno len z historických faktov, bez poznania úmyslu a motívov konania obvineného vyvodzovať naplnenie skutkovej podstaty uvedeného prečinu.

Z doposiaľ vykonaných dôkazov vyplýva, že ml. XXXXX prostredníctvom internetovej sociálnej siete Pokec.sk, na svojom profile pod nickom „matonakolach“ umiestnil vo verejne prístupnom fotoalbume obrázky, na ktorých sa nachádzali extrémistické symboly, obrázok Iana Stuarta Donaldsona s nápisom Blood Honour, ktoré spája symbol oregon, obrázok s portrétom srbského bojovníka za práva bielej rasy a obrázok s vyobrazením keltského kríža s nápisom WHITE POWER WORLD WIDE, ktoré používajú príslušníci a sympatizanti pravicovo-extrémistických hnutí. Z jeho výpovede vyplýva, že tieto obrázky tam umiestnil, avšak nevedel čo presne znamenajú. Uvedené skutočnosti potvrdila aj svedkyňa XXXXX, ktorá bola prítomná už pri prvotnom rozhovore s príslušníkmi kriminálnej polície.

V danej veci po zhodnotení zabezpečených dôkazov zastávam názor, že konaním ml. XXXXX nebola naplnená subjektívna stránka jeho konania vo vzťahu k tomuto prečinu. Nebolo preukázané, že by obvinený týmto konaním prejavoval sympatie k nejakému hnutiu uvedenému v ustanovení § 422 ods. l Tr. zákona. Samotné vyobrazenie obrázkov Iana Stuarta Donaldsona s nápisom Blood Honour, ktoré spája symbol oregon a obrázku s portrétom srbského bojovníka za práva bielej rasy, obrázok  s vyobrazením keltského kríža s nápisom WHITE POWER WORLD WIDE, ako už bolo uvedené vyššie, nie je samo osebe prečinom podľa § 422 ods. l Tr. zákona. Navyše s poukazom na samotnú osobu obvineného ml. XXXXX  je potrebné uviesť, že je študentom SOŠ technickej vo Zvolene, je hodnotený ako tichý, utiahnutejší chlapec, bez zápisov v triednej knihe, nekonfliktnej povahy u ktorého neboli spozorované nejaké vonkajšie prejavy vyjadrovania jeho názoru k extrémizmu. Vzhľadom k zisteným skutočnostiam som dospel k záveru, že obv. ml. XXXXX svojím konaním nenaplnil skutkovú podstatu vyššie citovaného prečinu, nakoľko spáchanie tohto prečinu je potrebné úmyselne konanie páchateľa, čo v tomto prípade absentuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor